RESOLUCIÓN do 13 de xullo de 2004 pola que se convocan cursos de formación para persoal das corporacións locais da Comunidade Autónoma galega.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 26/07/2004

Dentro do plan de actividades da EGAP para o 2004, e a través do Centro de Estudos Locais de Galicia, conforme coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse os cursos que figuran no anexo I, dirixidos ao persoal das corporacións locais da Comunidade Autónoma galega, que deberán desenvolverse de acordo coas seguintes bases:
Primeira.-Solicitudes.
O persoal que desexe participar no curso programado deberá solicitalo coa presentación da instancia que segundo modelo oficial figura como anexo II desta resolución, e cubrila en todas as súas epígrafes, e na que se farán constar, en todo caso, os seguintes datos:
Descrición do posto de traballo que desempeña na actualidade, acompañando á solicitude a certificación, que figura como anexo III desta resolución, na que conste o tipo de traballo que realiza e a súa relación co contido do curso.
Conformidade da entidade na que presta servizos. Cando solicite máis dun interesado da mesma corporación, deberase especificar a orde de preferencia.
A falsidade ou ocultación de datos esenciais para a selección dos aspirantes dará lugar á exclusión automática do curso solicitado.
As solicitudes irán dirixidas ao director da EGAP, e presentaranse no rexistro da Escola Galega de Administración Pública, rúa Madrid, 2-4, 15707 Santiago de Compostela, ou tramitaranse por calquera das outras formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30, sen prexuízo da necesidade de remisión da solicitude orixinal por correo ordinario.
O persoal que desexe participar nos cursos a realizar en Ourense deberá presentar a súa solicitude no rexisto xeral da Deputación Provincial de Ourense ou Departamento de Formación Continua, r/ Progreso, 30-2º, 32003 Ourense.
O prazo de presentación de solicitudes rematará o día 1 de setembro de 2004.
Seguidamente, efectuarase a selección dos participantes e esta notificaráselles directamente aos admitidos e publicarase na páxina web: www.egap.xunta.es
Segunda.-Selección.
Os criterios de selección suxeitaranse ás directrices sinaladas na Resolución do 11 de febreiro de 2004, pola que se fan públicos os criterios de participación nas actividades da EGAP (DOG nº 34, do 18 de febreiro).
Terceira.-Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento do curso, así como a de anulalo se o escaso número de solicitudes non xustificase a súa realización.
Cuarta.-Certificado de asistencia.
Outorgaráselles certificado de asistencia aos alumnos que participen con regularidade no curso, e é obrigatoria a asistencia a todas as sesións. Toda inasistencia deberá ser xustificada convenientemente, sen que poida exceder en ningún caso do 15% das horas lectivas programadas.
Unha inasistencia superior ao 15% das horas lectivas programadas, aínda que sexa xustificada, impedirá a expedición do correspondente certificado.
Quinta.-Valoración.
Para os efectos do establecido na Resolución do INAP do 26 de outubro de 1994, BOE nº 267, do 8 de abril, e corrección, BOE nº 311, do 29 de decembro, pola que se establecen os criterios de recoñecemento e valoración dos cursos de Administración local en cumprimento do establecido na orde do Ministerio para as Administracións Públicas do 10 de agosto de 1994, aos cursos convocados outorgaráselles unha puntuación de 0,30 puntos.
Para os efectos do establecido no Decreto 136/1997, do 5 de xuño (DOG nº 114, do 16 de xuño), sobre a determinación dos méritos que lle corresponde fixar á Comunidade Autónoma nos concursos para a provisión de prazas reservadas a funcionarios da Admi
nistación local con habilitación de carácter nacional, aos cursos convocados outorgaráselles unha puntuación de 0,30 puntos.
Santiago de Compostela, 13 de xullo de 2004.
Domingo Bello Janeiro
Director da Escola Galega de Administración
Pública
ANEXO I
Curso: sobre novidades normativas no eido económico de aplicación ás entidades locais.
1. Obxectivos.
Analizar as principais novidades normativas; mellorar a preparación técnica na área económica dos participantes; dar a coñecer os aspectos orzamentarios; actualizar os coñecementos dos participantes con relación á xestión patrimonial dos entes locais e afondar no estudo dos cambios que achega a Lei 33/2003, de patrimonio das administracións públicas, e a Lei 38/2003, xeral de subvencións.
2. Destinatarios.
Secretarios-interventores, interventores, tesoureiros e demais técnicos da Administración local que presten servizos na área económica-financeira das corporacións locais. Persoal das entidades locais adscrito aos servizos de intervención, tesouraría e recadación, que realice tarefas de xestión administrativa, contable, económica ou financeira nestes departamentos.
3. Desenvolvemento.
3.1. Duración: 25 horas por edición.
3.2. Lugares e datas:
Pontevedra: 13, 14, 15, 16, 20, 21, 22 e 23 de setembro de 2004.
Ourense: Centro de Formación da Deputación Provincial, rúa Progreso, 30; do 15 ao 25 de novembro de 2004.
3.3. Horarios: de 17.00 a 20.00 horas, de luns a xoves.
3.4. Prazas: 30.
4. Contido.
A Lei 13/2003, de concesión de obras públicas (I): aspectos orzamentarios, contables e de fiscalización. A Lei 13/2003, de concesión de obras públicas (II): relacións económicas co concesionario. A Lei 33/2003, de patrimonio das administracións públicas. Previsións en materia de persoal das administracións públicas contidas na Lei de orzamentos xerais do Estado, e na restante normativa básica. Preceptos en materia de financiamento dos entes locais contidos nas normas orzamentarias do Estado e da Comunidade Autónoma. Principais novidades contidas na futura Lei de modernización do Goberno local. O novo réxime das subvencións públicas contido na nova Lei 38/2003, xeral de subvencións. Consecuencias para as entidades locais da Lei de morosidade. A nova Lei xeral tributaria (I): aspectos xerais. A nova Lei xeral tributaria (II): xestión e inspección tributaria. A nova Lei xeral tributaria (III): recadación dos ingresos de dereito público.
Curso: sobre a Lei de ordenación urbanística e protección do medio rural de Galicia.
1. Obxectivos.
Dar a coñecer o novo réxime xurídico urbanístico de Galicia.
2. Destinatarios.
Preferentemente, técnicos das entidades locais, pertencentes aos grupos A e B, que teñan asignadas nos seus postos de traballo tarefas de xestión ou asesoramento en materia de urbanismo, así como, funcionarios da Administración local con habilitación de carácter nacional e demais persoal ao servizo das corporacións locais que realice funcións de carácter técnico na área urbanística.
3. Desenvolvemento.
3.1. Duración: 30 horas.
3.2. Lugar: Centro de Formación da Deputación Provincial de Ourense, rúa Progreso, 30.
3.3. Datas: do 20 de setembro ao 1 de outubro de 2004.
3.4. Horarios: de 17.00 a 20.00 horas, de luns a venres.
3.5. Prazas: 40.
5. Contido.
Os principios xerais da nova Lei do solo de Galicia (LSG). Réxime urbanístico do solo. Planeamento urbanístico. A execución dos planos de ordenación. Instrumentos de intervención no mercado do solo. Intervención na edificación e no uso do solo e disciplina urbanística. Organismos con competencias en materia urbanística. Os convenios urbanísticos.
Curso: sobre o novo réxime xurídico das entidades locais.
1. Obxectivos.
Dar a coñecer aos asistentes o contido e alcance da Lei de modernización do goberno local, e mellorar os coñecementos dos participantes sobre a normativa de réxime local vixente na actualidade na nosa comunidade autónoma.
2. Destinatarios.
Funcionarios da Administración local con habilitación de carácter nacional, e demais técnicos de corporacións locais, pertencentes aos grupos A ou B, que realicen labores de asesoramento técnico e xurídico.
3. Desenvolvemento.
3.1. Duración: 30 horas.
3.2. Lugar e datas: Pontevedra: 4, 5, 6, 7, 13, 14, 18, 19, 20 e 21 de outubro de 2004, de luns a xoves.
3.3. Horarios: de 17.00 a 20.00 horas.
3.4. Prazas: 30.
4. Contido.
Réxime xurídico das entidades locais. Os municipios. Formas de xestión dos servizos públicos locais. Os bens das entidades locais. Municipios de gran poboación. A provincia. As infraccións e sancións ás ordenanzas das entidades locais. O fomento como actividade das entidades locais. O persoal ao servizo das entidades locais de Galicia. A normativa autonómica de Galicia en materia de réxime local. Réxime dos electos locais. Relacións interadministrativas dos entes locais co Estado e coas comunidades autónomas. Réxime de impugnación dos actos e acordos das entidades locais.
ANEXO III
D... xefe de Persoal do concello ou entidade local...
Certifico:
Que don/a..., no desempeño do seu posto de traballo de... realiza tarefas directamente relacionadas co contido do curso...
..., ... de... de 2004.
Asdo.:...
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA